Þjóð í greipum Davíðs

Ég man þá tíð þegar Davíð Oddsson varð borgarstjóri í Reykjavík, ég var fréttamaður á sjónvarpinu. Mér er það mjög minnisstætt þegar hann neitaði að veita fréttastofunni viðtöl nema ákveðnir fréttamenn tækju þau. Hann ætlaði til dæmis að neita að tala við mig. Þá sýndi Ingvi Hrafn Jónsson þáverandi fréttastjóri af sér þann dug að láta Davíð Oddsson vita það að hann veldi sér ekki viðmælendur á fréttastofu sjónvarpsins. Og þar við sat.

Þetta rifjast upp fyrir mér þegar Davíð talar núna um heljartök hagsmunaaðila á fjölmiðlum. Hann hefur sjálfur haft slíkt tök, enda átti hann eftir að verða mun valdameiri í íslensku samfélagi en þegar hann var borgarstjóri. Hann hefur viljað hafa þessi tök og beita þeim. Þannig er það nú bara - það otar hver sínum tota.

Sjálfréttlæting var orðið sem kom fyrst í huga minn þegar ég hlýddi á ræðu Davíðs á fundi Viðskiptaráðs í morgun. Vissulega var þróttur í röddinni - hann er greinilega ekki af baki dottinn. En það er einkennilegt að hlusta á opinberan embættismann tala á formlegum fundi og eyða mestum hluta ræðutíma síns í að réttlæta sjálfan sig persónulega.

Þetta er - hvað sem öðru líður - maðurinn sem skóp skilyrðin fyrir útrásinni í krafti forsætisráðherraembættis síns með hugmyndafræði frjálshyggjunnar að vopni. Var það ekki hann sem "seldi" bankana á gjafverði? Var það ekki hann sem réði lögum og lofum, deildi og drottnaði árum saman? Skaut sendiboða slæmra tíðinda með því til dæmis að leggja niður Þjóðhagsstofnun þegar honum líkuðu ekki efnahagsspárnar?

Vissulega má af tilvitnunum Davíðs lesa að hann hafi varað við því sem var yfirvofandi. Það var gert í einhverjum ræðum sem enginn tók eftir á formlegum fundum þar sem menn dotta eldsnemma á morgnana og boðskapurinn fer inn um annað eyrað en út um hitt. En tók hann upp símtólið og talaði við þá sem stjórna landinu? Hélt hann vinnufundi um málið? Gerði hann tillögur um viðbrögð við yfirvofandi hættuástandi? Hvar gerði hann þær tillögur, og við hvern? Hvar eru þær?

Sjáið til, það sem Davíð gerði var annars eðlis en það sem hann sagði. Hann safnaði ekki korni í hlöður fyrir mögru árin. Gjaldeyrisvarasjóður Seðlabankans reyndist ekki nægur þegar til átti að taka. Sömuleiðis peningastóll bankana - enda búið að lækka bindiskylduna. Hver skyldi hafa borið ábyrgð á því?

Og svo klykkir hann út með því að hann viti hvers vegna Bretar beittu hryðjuverkalögum. Hann veit en vill ekki segja. Hvers konar málflutningur er þetta eiginlega?

Eitt stendur þó eftir stálinu sterkara: Davíð Oddsson ætlar ekki að falla einn úr háu sæti. Verði hann látinn víkja úr starfi Seðlabankastjóra mun hann taka fleiri með sér. Í þessari ræðu lét hann skína í tennurnar: Davíð er þess albúinn að fletta ofan af aðgerða- og andvaraleysi annarra. Og þar liggur hundurinn grafinn.

Það er Davíð sem hefur ráðherra Sjálfstæðislfokksins í heljargreipum, og þar með þjóðina.

Fyrri ummæli:
DO tekur marga með sér í fallinu

Held að það sé akkúrat þetta ráðherrar í báðum stjórnarflokkum hafa eitthvað að fela sem kemur sér illa fyrir þá og þess vegna situr Davíð áfram. Nú er að fá góðann rannsóknarblaðamann til grafast fyrir um þau mál.

||

Danir kalla þetta selvfrakastelse og ...já tengt alkahólisma. Maðurinn verður að fara, algjört einsdæmi að embættismaður komist upp með slíka pólitíska gagnrýni.

||

Ég er þessu svo hjartanlega sammála. Hann mun ekki falla einn, skepnuskapurinn er algjör. Hann er sá falskasti maður sem sögur fara af

||

og er það ekki gott að hann taki alla sem eiga óhreint mjöl í pokahorninu með sér ???

því fyrr, því betra !

||

Ólína, ég tek undir hvert þitt orð! Sjálfsréttlætingin, sjálfsupphafningin og síðan píslarvottsheilkennið gersamlega gerir að mér verður flökurt. Hefði Davíð verið fæddur í Suður-Ameríku hefðu hann sennilega verið í essinu sínu. Getað beitt harðstjórn, órétti og klappað síðan litlum börnum á kollinn fyrir framan heimspressuna.

Burt með Davíð og hina í spillingarliðinu!

||

Ég hef sagt það áður í morgun að ég fylltist skelfingu, þegar ég sá að Hannes Hólmsteinn situr í bankaráðinu. Ég mátti kannski vita þetta. Þeir verða að fara áður en lánin koma í hús.

||

Ólína

ég er svo hjartanlega sammála þér

burt með spillingarliðið

||

DO hlýtur að mega verja hendur sínar Ólína?

||

Þakka þér fyrir þessa skýru greinagerð. Það kinka örugglega margir kolli við lestur hennar. Hvað ætlar þetta að enda?

Sigrún Rafnsdóttir

||

Mjög góð færsla hjá þér, þótt ég sé nú þeirrar skoðunar, að sökina sé meira að finna hjá eiginlegum sökudólgum þessa máls - útrásarvíkingunum og þeim stjórnmálamönnum, sem hafa verið við völd undanfarin ár, þ.e.a.s. Sjálfstæðisflokki, Framsóknarflokki og Samfylkingu.

Davíð sagði einmitt í morgun, að hann hefði sagt bæði almenningi og yfirvöldum frá þessum áhyggjum seðlabankamanna. Orðrétt segir í ræðu hans:

Þótt Seðlabankamenn hér sem annars staðar tali

alla jafna varlega og stundum örlítið þokukennt, þá eru það hreinar

rangfærslur að segja, að forráðamenn Seðlabanka Íslands hafi ekki fyrir

löngu gert sér grein fyrir stöðunni né varað við henni. Það var gert bæði

ítarlega út á við og enn ítarlegar inn á við. Vegna þess atgangs sem orðið

hefur og ótrúlegra rangfærslna kemst ég ekki hjá því að rifja upp nokkur

dæmi. Nefni ég þá til sögunnar bæði nokkur atriði sem fram komu

opinberlega og einnig það sem yfirvöldum var sagt bak við luktar dyr og

í góðan tíma

þegar þú spyrð, hvort Davíð hafi tekið upp símann og tilkynnt ráðamönnum þjóðarinnar þetta, er auðsjáanlegt ef ummæli Davíðs eru rétt - að því er hægt að svara játandi.

Síðan finnst mér einkennileg yfirlýsing þín, og þú talar hálfpartinn niður til seðlabankastjóra, þegar þú talar um ræður hans á morgunverðarfundum, þar sem fólk væri hálfsyfjað!

Í öllum siðmenntuðum ríkjum er hlustað á orð seðlabankastjóra þegar hann talar, hvort sem það er snemma á morgnana eða þegar hann talar ógætilega í Kastljósi og veldur hugsanlega miklu tjóni. Síðan er spurning, hvort lögfræðingar og fyrrverandi forsætisráðherra eigi að sitja í stóli seðlabankastjóra, en það er bara allt önnur spurning!

Ég er sammála þér, að spillingarliðið á að víkja. En eru Davíð Oddsson og Jónas Fr. Jónsson í Fjármálaeftirlitinu örugglega hluti af því? Mér finnst að þeir eigi hins vegar að víkja strax, en aðeins vegna þess að þeir eru algjörlega rúnir trausti hér á Íslandi og erlendis. Síðan á að rannsaka, hvort og þá hversu mikið spilltir þeir eru og hversu mikla ábyrgð þeir tveir og aðrir bera á málinu. Óbein ábyrgð þeirra er hins vegar nógu mikil til að víki. Hversvegna voru þeir ekki enn meira í fjölmiðlum og djöfluðust á þjóðinni og ráðamönnum, hafi þeir og ráðamenn vitað um árabil - líkt og Davíð ýjaði að í morgun - að hér var allt á heljarþröm?

Það sem við þurfum eru kosningar, en þó ekki fyrr en vora tekur og stjórnmálaflokkarnir eru búnir að taka til í sínum ranni. Flokkarnir þurfa nokkra mánuði til að greina flækjuna, t.d. varðandi ESB aðild! Samfylkingin kemur okkur ekki ein og óstudd inn í ESB.

||

Eg aetla ekkert ad vera ad verja DO, en eg se samt ekki endalaust tennan Ulf i honum sem margir virdast endalaust sja og geta ekki a heilum ser tekid.

Fjarmalaeftirlitid og stjorn tess er tad stjornvalds apparat sem i minum huga brast miklu meira en nokkurntimann Sedlabankinn. En to tu sert nu naestum tvi undanskilinn Olina ta eru teir margir Samfylkingarmennirnir sem helst aldrei minnast a tad. Einnig er audvitad vidskipta- og bankamalaradherrann politiskt abyrgur fyrir adgerdum og lika adgerdarleysi FME.

Tvi a bankamalaradherrann skilyrdislaust ad segja af ser og reyndar margir fleiri.

En medan ekkert gerist og Bjorgvin G og FME stjornin og ju Sedlabankastjornin og somu ludarnir stjorna bonkunum og satu i stjornunarstodum innan gomlu bankana ta situr allt tetta lid nu a abyrgd og i skjoli SAMFYLKINGARINNAR ekki sidur en Sjalfstaedisflokksins.

Tessvegna er SIDLEYSID og SIDSPILLINGIN nu i bodi Samfylkinarinnar ekki sidur en Sjalfstaedisflokksins !

Gaettu ad tvi Olina.

||

Davíð Oddsson hefur verið sem krabbamein í íslensku þjóðfélagi árum saman, hans vitjunartími er löngu kominn og sögubækurnar munu ekki minnast hans vel - það hefur hann tryggt með hegðun sinni undanfarna mánuði. Það hefur komið berlega í ljós að hann er lítið meira en menntaskólagrínisti með Napóleonskomplexa. Rétt er á það bent í þessum pistli Ólínu að sá krullótti hefur nákvæmlega ekkert gert í þessum vanda sem hann segist hafa verið búinn að benda á og á hann vitaskuld að gjalda fyrir það með brottrekstri því ekki fer hann sjálfviljugur, það er löngu ljóst. Forsætisráðherra hefur engan kjark til að taka á þessum vanda þó svo það myndi mögulega endurvekja traust þjóðarinnar á ríkisstjórninni. Sannkallað bananalýðveldi þetta Ísland.

||

Mér finnst ljóst að dagurinn sem Davíð fer er sami dagurinn og Geir fer.

||

Hvað veldur því að Geir heldur hlífiskildi yfir Davíð? Heil þjóð líður fyrir aðgerðaleysi Geirs. Það er jú fyrst og fremst hann sem getur sagt Davíð upp störfum. Davíð virðist hafa tögl og haldir.

||

Mér er alltaf ministætt þegar hann reyndi að fella búnaðarbankann með því að hvetja til að fólk tæki út innistæður sínar. Þá sá ég að hann var ekki með réttu ráði. Man ekki hvort hann var ráðherra eða borgarstjóri, en það skiptir litlu. Hann var í háu opinberu embætti og beitti sér fyrir því að hvetaj til bank run og koma þarmeð í lóg sparifé fjölda grunlausra sparifjáeigenda. Svo var hann gerður að Seðlabankastjóra með þetta á Cv-inu.

||

Mér sýnist DO líka hafa ráðherra samfylkingarinnar í heljargreipum.

||

Það á auðvitað að skipta um yfirmenn í öllum bönkum, fjármálaeftirliti, seðlabanka og viðskipta og fjármálaráðherra í ríkisstjórninni, það væri löngu búið í hinum siðmenntaða heimi, (sem við viljum vera í en ætlar aldrei að takast sökum klíkuskapar og alls kyns spillingar), af hverju haldið þið að evrópulönd treysti okkur svona illa??? Skyldi aldrei vera af því að þrátt fyrir þessar hörmungar allar á fjármálasviðinu, sitja ALLIR í sömu sætum enn, nema reyndar bankastjórar gömlu bankanna, nokkuð skondið að á meðan þjóðin bíður eftir að ráðamenn axli ábyrgð, eru það bara tveir þingmenn framsóknar, sem fara,og það út af einhverjum skammarstrikum í sambandi við Valgerði Sverrisdóttur!

Þórdís Þ.

||

Ráðherrar benda á Seðlabankastjórann og Fjármálaeftirlitið. Seðlabankastjórinn ásakar ríkisstjórn og Fjármálaeftirlitið. Og málið snúst um vanrækslu, dofa-jafnvel heimsku. Flestum ber saman að stjórnendur bankanna beri mesta ábyrgð því þeir hafi farið offari. Erlendir hagspekingar og álitsgjafar víðs vegar um heim telja ríkisstjórn Íslands og Seðlabankastjórn glórulaus flón og ómerkinga. Íslenskir hagfræðingar- fjölmargir telja allt þetta klúður með slíkum fádæmum að hvergi standi steinn yfiir steini. Ráðherrar halda blaðamannafundi og gefa þráfaldlega yfirlýsingar sem ekki standast frá degi til dags. Seðlabankastjóri tilkynnir um lán frá Rússum og það reynist bull.

Íslensku þjóðinni er ofboðið og hún biðst vægðar fyrir meiri misþyrmingum þessa skelfilega fólks sem starfar í óþökk flestra og haldnir eru fjölmennir mótmælafundir sem fjölgar með hverjum degi og fjölmenni vex með hverjum fundi. Landsfeður koma í hvert fjölmiðlaspjallið á eftir öðru og undirstrika að brýnt sé að setja allan aðdraganda og allt ferli þessara hörmunga undir trausta og óháða rannsókn. Enginn tímaetur þessa rannsókn þar sem "hverjum steini verður velt við" en fyrrum stjórnendur bankanna eru enn að störfum sem aldrei fyrr og nú eru þeir að vinna að skilum á þrotabúum sínum. Engin rannsókn er farin af stað.

Hvar erum við stödd þessi þjóð?

||

Hvet þig að standa fyrir mótmælafundi á Ísafirði "Breiðfylking gegn ástandinu" klukkan 15.00 á laugardag. Hvet reyndar alla í öllum bæjum landsins til þess sama og efla samstöðumátt.
Baráttukveðja, Hörður Torfa

||

Í raun og veru skiptir ekki máli hvort slæmur bílstjóri sé við stjórn bílsins eða í aftursætinu, það stafar alltaf hætta af honum.

||

Frábært, ég linkaði á þig í síðustu færslunni minni um einmitt þetta mál.

||

Þetta er tegedía.

||

Góður puntur þetta með að hann vildi velja sér fréttamenn. Það hefur hann örugglega gert ætíð síðan þar sem hann hefur komist upp með það. Hann ætlar svo sannarlega að taka fleiri með sér í fallinu. Hann veit örugglega vel að það er skammt undan og vil dreifa smjörklípum, ásökunum og hræðsluáróðri allt í kring um sig til að sýna "vald"sitt svo lengi sem það endist. Mikil hreinsun verður að Davíð og hans meðvirku sveinum.

Konur virðast frekar sjá í gegnum hann og hafa meiri kjark til að segja skoðun sína á honum. Við konur erum skynsamar, raunsæjar, heiðarlegar og hagsýnar sem var reyndar löngu vitað en ekki viðurkennt fyrr en nú á allra síðustu árum.

||

Hlustaði á ræðu Davíðs á rás eitt á ruv þar til klippt var á hana. Umræðan hér snýst bara um DO og allt það, sem allir vita, enda maðurinn búinn að vera guðfaðir íslenskra stjórnmála í nær tvo áratugi. Eftir fréttir dagsins og viðbrögð við þeim get ég bara sagt eitt. Sannleikurinn er kominn í ljós, loksins. Þau vissu allt um í hvað stefndi; ríkisstjórnin, Seðlabankinn, Fjármálaeftirlitið og bankastjórar. En ENGINN gerði neitt. Þau horfðu bara á allt fara í kaldakol, stórkostlegt gjaldþrot innanlands og skert sjálfsvirðingu íslensku þjóðarinnar út á við. Spjótin hafa oft beinst að Sjálfstæðisflokknum í sambandi við það sem hefur verið að gerast hér undanfarið, en núna er orðið ljóst að innan Samfylkingarinnar sjálfrar ríkir glundroði og vantraust, formaðurinn vissi í hvað stefndi. Það er eitthvað sem stemmir ekki í atburðarásinni og ég get ekki annað séð en stjórnarsamstarfið sé í uppnámi. Samfylkingin getur misst mörg atkvæði út á fyrirhyggju- og forystuleysi, auk frumkvæðis. Ég er sorgmædd yfir þeim beiska sannleik sem blasir við okkur öllum núna. Að allar þessar stofnanir og einstaklingar vissu EN GERÐU EKKERT.

||

Ólína:
Nú má vafalaust gagnrýna ýmislegt sem Davíð karlinn hefur gert um tíðina en um leið er mikilvægt að hafa það sem sannara reynist. Nú fjallar bloggfærslan þín um ræðu Davíðs en það er eins og þú hafir ekki lesið hana því ég hjó eftir því að þú skrifar;

En tók hann upp símtólið og talaði við þá sem stjórna landinu? Hélt hann vinnufundi um málið? Gerði hann tillögur um viðbrögð við yfirvofandi hættuástandi? Hvar gerði hann þær tillögur, og við hvern? Hvar eru þær?

Hér er smá úrdráttur úr ræðunni;

Auðvitað voru þess háttar varnaðarorð og upply&#x301;singar iðulega settar fram annars staðar heldur en opinberlega, bæði á fundum í bankaráði, með forráðamönnum Fjármálaeftirlits og forráðamönnum bankanna og stjórnvöldum í landinu. Var þá hægt að kveða enn fastar að orði en gert var opinberlega. Bankastjórnin átti þannig allmarga fundi með ráðherrum og embættismönnum til að ly&#x301;sa þungum áhyggjum sínum. Þar með talið allmörgum fundum með báðum formönnum stjórnarflokkanna, y&#x301;msum öðrum ráðherrum og embættismönnum. Viðbrögð þessara aðila voru ekki óeðlileg. Þau voru oftast nær þau, að í kjölfarið af fundi með bankastjórn Seðlabankans áttu þeir fundi með forustumönnum viðskiptabankanna sem fullvissuðu ráðamenn um það að áhyggjur Seðlabankans væru a.m.k. mjög y&#x301;ktar, fjármögnun bankanna væri góð út árið 2008 og nánast að fullu tryggð út árið 2009.

Svarið er því já. Svarið við spurningum þínum kom fram í ræðunni hjá Davíð þ.e. hann átti ótal fundi með forystumönnum stjórnarflokkanna, embættismönnum, forráðamönnum Fjármálaeftirlits, o.s.frv. Ingibjörg Sólrún staðfesti í dag að hún hefði setið 6 fundi með honum út af bankamálum. Afhverju gripu stjórnmálamennirnir ekki í taumana? Afhverju bannaði Fjármálaeftirlitið ekki Landsbankanum (hefur heimilt í lögum um fjármálafyrirtæki til þess) að opna IceSave í Hollandi í maí 2008? Já, í maí 2008. Fyrirgefðu, en hvar var viðskiptaráðherra á þessum tíma?
Já, og hver skyldi hafa borið ábyrgð á litlum gjaldeyrisvarasjóði spyrð þú? Hann var örlítill þangað til Davíð kom í bankann. Sjóðurinn fór þá fyrst að stækka enda var hann allt of lítill fyrir. En átti að stækka hann meira? Það er góð spurning en ekki víst að svarið sé já. Og enn síður líklegt að Seðlabanki beri ábyrgð á því að ákveða stækkun.
Lítum á málið. Gjaldeyrisvarasjóður kostar peninga. Peninga skattborgara. Og sjóðurinn hefði líklega þurft að vera þúsundir milljarða vegna þess hve bankakerfið var orðið stórt. Það þurfti því pólitíska ákvörðun að stækka sjóðinn. Það hefði verið áhugavert að sjá umræðuna ef ákvörðun hefði verið tekin um að stækka sjóðinn í t.d. 3000 milljarða (í stað 500 milljarða) og senda skattgreiðendum vaxtakostnaðinn til greiðslu. Ekki er ég viss um að bankarnir hefðu verð tilbúnir að greiða þennan kostnað. Nei, bankakerfið var einfaldlega orðið of stórt fyrir þetta land. Og það var Fjármálaeftirlitssins og yfirmann þess, viðskiparáðherra (ráðherra bankamála) að grípa í taumana. Ábyrgðin er stjórnmálamannanna og þeir voru varaðir við. Af Davíð sem Ingibjörg hefur nú staðfest.
Varðandi bindiskylduna þá er ástæðan fyrir því að á henni var slakað svarað á vef Seðlabanka. Þar er verið að laga íslenskar reglur að reglum Evrópska Seðlabankans (ECB). Líklega mistök hjá ECB að slaka svona mikið á en það hefði líklegt heyrst hljóð úr horni ef Seðlabankinn hefði ekki gert þetta. Fréttin hljóðaði svona:

Bindiskylda
Í nýjum reglum um bindiskyldu er gert ráð fyrir því að skuldbindingar erlendra útibúa íslenskra banka myndi ekki grunn bindingar. Breytingin tekur gildi þegar reglulegri upplýsingasöfnun um efnahagsliði erlendra útibúa íslenskra fjármálafyrirtækja hefur verið komið á.
Tilgangur breytingarinnar er að samræma reglurnar þeim sem gilda hjá Evrópska Seðlabankanum svo sem verða má. Þótt tölur liggi ekki fyrir má ætla að breytingin létti talsvert á bindiskyldu þeirra banka sem starfrækja útibú erlendis.

Ummæli:
Varðandi bindiskyldu og Davíð vonda

Þeir sem halda til dæmis að Evrópusambandið sé best til að stýra öllum mögulegum og ómögulegum hlutum eru annaðhvort vitskertir eða blindir. Þeir ættu einnig að spyrja samfylkingarbankana af hverju bindiskyldan var lækkuð? Af hverju haldið þið að það hafi verið gert? Sjálfgefið svar (default) er: af því að Davíð Oddsson er vondur. Það vita jú allir því það er búið að segja það svo oft. Ef eitthvað er sagt nógu oft þá hlýtur það að vera rétt, er það ekki?

En þeir sem geta hugsað aðeins lengra, geta valið um heila þrjá nýja möguleika: a) vegna þess að Seðlabanki Íslands er svona góður? b) vegna þess að Seðlabanki Ísland er svona vondur? c) af því að samfylkingarbankarnir kröfðust þess? Þeir sem svara rétt fá að spila eitt gratís lag af plötunni Euroklang eftir herra ESB Kommissar Ímat Úrmat Ztampft.

Á árinu 2003 lækkaði Seðlabanki Íslands bindiskyldu sína frá 4% niður í 2%. Þessi breyting var gerð að kröfu íslenska fjármálakerfisins sem æskir þess að fá samskonar starfsskilyrði og þekkist á meginlandi Evrópu þar sem bindiskyldan er einnig 2%. Áhrif breytinga á þessum reglum má sjá af neðangreindri mynd

.

Ofangreint er frá bankanum Kaupþing (núna á hausnum í EEA h/f)

Þessi fjármálakreppa sem er í gangi er að hluta til hægt að skrifa á reikning Evrópusambandsins því þeir hafa markvisst unnið að því að veikja magrar þrær sterku undirstöður sem þjóðirnar hafa byggt undir bankastarfsemi landa sinna í árhundruðir.

Evrópusambandið þvingaði svoleiðis Danmörku (2005) til að afnema það sem Danir kölluðu &#147;hensættelser til tab&#148; í fjármálastofnunum. Þetta var gamalt fyrirkomulag sem komið var á í Danmörku í kjölfarið á bankakreppum fyrri tíma og sem tryggði það að bankar settu til hliðar fjármagn til að mæta tapi sem KANSKI gæti komið fyrir í rekstrinum. Þetta tryggði einnig að bankar voru passasamir í lánveitingum til viðskiptavina og áttu alltaf stórar fúlgur á kistubotninum.

En þetta var dæmt sem "ólöglegur ríkisstuðningur" af Evrópusambandinu því bankarnir fengu skattafrádrátt út á það fjármagn sem þeir voru skyldaðir til að leggja fyrir til að mæta tapi. En þetta tryggði einnig varkárni í útlánum og hindraði þar með bólumyndun í fjármálageiranum. Þetta hefði til dæmis komið í veg fyrir gjaldþrot Roskilde Bank.

Evrópusambandið heldur eins og Sovétríkin héldu að þau vissu allt best og gætu allt best. Alveg eins og Sósíal-Demó-Kratar halda alltaf að allt fólk sé fífl.

Alveg eins og Ingibjörg Sólrún sagði: Skilaboðin frá Evrópusambandinu voru skýr. Ingibjörg Sólrún Gísladóttir er hér fyrirsæta, lufsa og dyramotta Evrópusambandsins á Íslandi. Auðvitað fara menn eftir skilaboðum að hand. . afsakið . . skilaboðum frá Brussel. Það er jú þar sem allt í heiminum "er bara að gera sig"

Langar þig í fleiri skýr skilaboð frá Evrópusambandinu?

Verkefni: Kaldhæðnigreining - Kaldhæðni eða ekki
Merking: Ekki kaldhæðin